Mashaba besoek omgewings met stormskadeHerman Mashaba by ‘n huis was beskadig is. Foto: ANA. Herman Mashaba, burgemeester van Johannesburg, het Sondag omgewings wat erg geraak is deur Saterdagmiddag se swaar storm besoek. Talle voorvalle is in die westelike en suidelike dele van Johannesburg aangemeld as gevolg van die storm. Maroela Media het vroeër berig dele van die dak by die Trade Route-winkelsentrum in Lenasia het ook inmekaargesak. Paramedici is uitgeroep na talle tonele waar huise, dakke en voertuie veral in die Protea Glenn-omgewing in Soweto beskadig is. Werner Vermaak, woordvoerder van ER24, het gesê ses mense is ook in ŉ taxi-ongeluk beseer ten tyde van die storm. Dié voorval het op die N12 naby Impalaweg plaasgevind. “Verskeie van die passasiers het diep snywonde en beenbreuke opgedoen,” het Vermaak gesê. ŉ Boom het op Hoofrifweg op pad na Roodepoort omgeval en elektrisiteitskabels in die proses afgetrek. Daardie deel van die pad is gevolglik gesluit. Mashaba het sy besoek in Lawley begin waar hy ingelig is oor die omvang van die skade en het daarna die geaffekteerde omgewings besoek. Foto: ANA.